Tožba, vložena 5. julija 2019 – NRW. Bank/SRB

(Zadeva T-478/19)

(2019/C 305/68)

Jezik postopka: nemščina

Stranki

Tožeča stranka: NRW. Bank (Düsseldorf, Nemčija) (zastopnika: D. Flore in J. Seitz, odvetnika)

Tožena stranka: Enotni odbor za reševanje (SRB)

Predlogi

Tožeča stranka Splošnemu sodišču predlaga, naj:

— sklep tožene stranke z dne 16. aprila 2019, vključno s pripadajočo prilogo, o izračunu predhodnih prispevkov v enotni sklad za reševanje za leto 2019 in podrobnosti izračuna, razglasi za nične v delih v katerih so upoštevni za tožečo stranko z identifikacijsko številko institucije DE05740;

— toženi stranki naloži stroške postopka.

Tožbeni razlogi in bistvene trditve

Tožba se nanaša na sklep Enotnega odbora za reševanje z dne 16. aprila 2019 (SRB/ES/SRF/2019/10), vključno s pripadajočo prilogo, o izračunu predhodnih prispevkov v enotni sklad za reševanje za leto 2019 in na podrobnosti izračuna, v delih v katerih so upoštevni za tožečo stranko z identifikacijsko številko institucije DE05740.

V utemeljitev tožben tožeča stranka navaja pet tožbenih razlogov.

1. Prvi tožbeni razlog: ničnost izpodbijanega sklepa zaradi pomanjkljive obrazložitve — Tožeča stranka navaja, da je na podlagi člena 263(2) PDEU izpodbijani sklep ničen že zato, ker je tožena stranka pri izdaji izpodbijanega sklepa storila bistveno kršitve postopka. Izpodbijani sklep ni dovolj obrazložen, čeprav je v členu 296(2) PDEU tako predpisano.

2. Drugi tožbeni razlog: izpodbijani sklep krši Delegirano uredbo (EU) 2015/63 (1), ki jo je treba razlagati ob upoštevanju hierarhično višjih pravnih pravil — V zvezi s tem tožeča stranka navaja, da iz razlage Delegirane uredbe (EU) 2015/63, ki jo je treba opraviti ob upoštevanju Direktive 2014/59/EU (2) in Uredbe (EU) št. 806/2014 (3) izhaja, da mora tožena stranka pri izračunu prispevka nujno upoštevati profil tveganja, česar tožena stranka ni pravilno storila. Poleg tega bi morala tožena stranka pri razlagi Delegirane uredbe (EU) 2015/63 upoštevati v Direktivi 2014/59/EU in Uredbi (EU) št. 806/2014 navedeni cilj ohranjanja javnih proračunov, česar tožena stranka ni storila. Izpodbijani sklep poleg tega krši splošno načelo enakosti. Tudi način, kako je tožena stranka uporabila računsko metodo v primeru spletnih bančnih posojil krši Delegirano uredbo (EU) 2015/63 oziroma Uredbo (EU) št. 806/2014.

3. Tretji, podredno navedeni tožbeni razlog: člen 5(1)(f) Delegirane uredbe (EU) 2015/63 krši hierarhično višja pravna pravila — Tožeča stranka navaja, da v primeru, da ni mogoča taka razlaga člena 5(1)(f) Delegirane uredbe (EU) 2015/63, ki bi bila skladna s hierarhično višjimi pravnimi pravili, to je z Uredbo (EU) št. 806/2014, Direktivo 2014/59/EU in splošnim načelom enakosti, člen 5(1)(f) Delegirane uredbe (EU) 2015/63 krši hierarhično višja pravna pravila, je nezakonit in ga tožena stranka ne bi smela uporabiti.

4. Četrti, podredno navedeni tožbeni razlog: metodologija izračuna iz Delegirane uredbe (EU) 2015/63 krši hierarhično višja pravna pravila — Tožeča stranka navaja, da v primeru, če je način, kako je tožena stranka uporabila metodologijo za izračun, skladen z Delegirano uredbo (EU) 2015/63, potem metodologija izračuna, ki je določena v Delegirani uredbi (EU) 2015/63, krši hierarhično višja pravna pravila. Metodologija izračuna iz Delegirane uredbe je v tem primeru v nasprotju z zahtevami, ki izhajajo iz splošnega načela enakosti in iz zavezujoče usmeritve iz Uredbe (EU) št. 806/2014 in Direktive 2014/59/EU, da je treba upoštevati profil tveganja.

5. Peti tožbeni razlog: izpodbijani sklep krši člen 8(2) Izvedbene uredbe (EU) 2015/81 (4) — Tožeča stranka v okviru petega tožbenega razloga navaja očitek, da bi morala tožena stranka na podlagi člena 8(2) Izvedbene uredbe (EU) 2015/81 glede na izločitev tožeče stranke iz področja uporabe Uredbe (EU) št. 806/2014 odbiti ves še neobračunani prispevek, ki ga je tožeča stranka plačala v letu 2015 in je bil že prenesen v Single Resolution Fund (enotni sklad za reševanje, SRF).

(1) Delegirana uredba Komisije (EU) 2015/63 z dne 21. oktobra 2014 o dopolnitvi Direktive 2014/59/EU Evropskega parlamenta in Sveta v zvezi s predhodnimi prispevki v sheme za financiranje reševanja (UL 2015, L 11, str. 44).

(2) Direktiva 2014/59/EU Evropskega parlamenta in Sveta z dne 15. maja 2014 o vzpostavitvi okvira za sanacijo ter reševanje kreditnih institucij in investicijskih podjetij ter o spremembi Šeste direktive Sveta 82/891/EGS ter direktiv 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EU, 2012/30/EU in 2013/36/EU in uredb (EU) št. 1093/2010 ter (EU) št. 648/2012 Evropskega parlamenta in Sveta (UL 2014, L 173, str. 190).

(3) Uredba (EU) št. 806/2014 Evropskega parlamenta in Sveta z dne 15. julija 2014 o določitvi enotnih pravil in enotnega postopka za reševanje kreditnih institucij in določenih investicijskih podjetij v okviru enotnega mehanizma za reševanje in enotnega sklada za reševanje ter o spremembi Uredbe (EU) št. 1093/2010 (UL 2014, L 225, str. 1).

(4) Izvedbena uredba Sveta (EU) 2015/81 z dne 19. decembra 2014 o določitvi enotnih pogojev za uporabo Uredbe (EU) št. 806/2014 Evropskega parlamenta in Sveta v zvezi s predhodnimi prispevki v enotni sklad za reševanje (UL 2015, L 15, str. 1).